Ada Ciganlija

**Ada Ciganlija** je rečno ostrvo na Savi u Beogradu koja je veštačkim putem pretvorena u poluostrvo. Takođe to je ime za susedno Savsko jezero nastalo pregrađivanjem Save i plaže na jezeru. Ada Ciganlija je u prošlih nekoliko decenija pretvorena od mesta poznatog po zatvoru i izvršenju smrtnih kazni u izuzetno popularnu višefunkcionalnu rekreacionu zonu u Beogradu, poznatu po svojim plažama i sportskim objektima, koje tokom leta imaju preko 100.000 posetilaca tokom radnih dana  i do 300.000 posetilaca vikendom. Zbog svoje popularnosti Ada Ciganlija se često u žargonu naziva *beogradskim morem*.

## Geografija

Na reci Savi, u neposrednoj blizini ušća u Dunav, na udaljenosti od samo 4&nbsp;km od centra Beograda, nalazi se negdašnje ostrvo, a sada poluostrvo Ada Ciganlija. Obrasla gustom listopadnom šumom, prošarana proplancima i livadama, Ada je postala najveće, najlepše i najposećenije izletište, kupalište i odmaralište Beograđana.

Neki hroničari naziv ovog ostrva pronalaze u složenici keltskih reči singa (ostrvo) i lia (podvodno zemljište), pa se tako došlo do reči singalija od koje će u kasnijoj transkripciji nastati reč ciganlija. Ada je kao retko prirodno bogatstvo bila zapažena još od Karađorđa i kneza Miloša Obrenovića, pa je 1821. proglašena za državno dobro, što je i danas. Donja i gornja pregrada na rukavcu reke Save izgrađene su 1967. godine, pa je tako Beograd dobio jedinstveno jezero, dugo 4,2&nbsp;km, sa prosečnom širinom 200 m, i dubinom 4–6 m. U dane letnje sezone dnevno se ovde kupa ili na drugi način rekreira i do 300.000 posetilaca. Ukupna površina Ade Ciganlije, sa Adom Međicom i akvatorijumom, iznosi 800 hektara.

Na ostrvu se nalazi i naselje nazvano Partizan, koje često ima problema sa poplavama. Na prilazu jezeru se nalazi kolekcija kamenih skulptura, koja privlači dosta pažnje kod turista. Formacija se zove „Kameni grad“ i delo je vajara Ratka Vulanovića.

## Flora i fauna

Ada Ciganlija je nesumnjivo jedan od centralnih ekoloških punktova, jer zahvaljujući blagotvornoj kombinaciji uticaja vodenih površina i šumskih kompleksa Ada ima neobično specifičnu mikroklimu, koja se odlikuje povećanom vlažnošću vazduha i nešto nižim letnjim dnevnim temperatirama u odnosu na ostale delove grada. Glavna klimatogena vegetacija Ade su hrastove i brestove šume. Sredinom prošlog veka ona je bitno obogaćena unošenjem američke topole i zelenog jasena. Najdivljiji delovi prekriveni su nekultivisanom vegetacijom, što otežava prolaz, ali i podstiče istraživačku strast i avanturistički duh poluostrva. Ada Ciganlija obiluje životinjskim svetom, pri čemu su najbrojnije zajednice ptica, posebno ugroženih malih vranaca, te divljih pataka i galebova, ali i fazana i prepelica. Ada je, takođe, jedno od retkih „gradskih“ mesta gde još uvek u prirodi možete videti srnu ili zeca. Za ribolovce tu je i jezero Ada Safari.

Na Adi Ciganliji sreću se i ugrožene vrste ptica, među kojima je posebno značajan mali vranac (*Phalacrocorax pygmeus*) koji zimske noći provodi po vrbacima na donjem špicu Ade. Sa isušivanjem Pančevačkog rita ova vrsta je praktično izumrla u okolini Beograda, da bi se tek pola veka kasnije vratila, i to samo na zimovanje. U kategorizaciji vrsta evropskih potreba zaštite (SPEC) svrstava se u prvu grupu – u globalno ugrožene vrste sa nepovoljnim statusom zaštite u Evropi. U Srbiji je zaštićen kao 'prirodna retkost', a treba znati da Uredba o prirodnim retkostima zabranjuje narušavanje njihovih staništa (Službeni glasnik RS, 50/93).

## Plaža

Plaža oko Savskog jezera je u celosti uređena i opremljena neophodnim infrastukturnim objektima, pa je jedna od najvećih i najlepših plaža na veštačkim jezerima u Evropi. Voda Savskog jezera je toplija od rečne i čistija i jezero je pogodno za masovnu rekreaciju. Savsko jezero svojim položajem, kvalitetom vode, opremljenošću objekata i dužinom staza je veoma pogodno za vrhunska takmičenja na mirnim vodama. Jezero je pogodno za plivanje, veslanje, kajak, vaterpolo, skokove u vodu, jedrenje na dasci i druge sportove, pa je na njemu održano više svetskih i domaćih prvenstava.

## Sport

Na Adi Ciganliji ima i preko 50 različitih sportskih terena na otvorenom, među kojima je i golf teren i žičara za skijanje na vodi. Postoje fudbalski teren, teniski, rukometni, odbojkaški i košarkaški tereni, kao i igrališta za bejzbol, ragbi i hokej na travi, žičara za skijanje na vodi. Tu su i tereni za odbojku na pesku i akva soker, a od ekstremnih sportova: bandži džamp, veštačka stena i peintbol. Na Adi se nalaze i nekoliko veslačkih klubova, kao što su Crvena zvezda, Partizan, Grafičar. Na Adi Ciganliji održava se nedavno i trka oko Savskog jezera.

Ada Ciganlija je kulturno-zabavni centar Beograda, posebno u letnjem periodu. Organizuju se brojne manifestacije u kojima učestvuju najpoznatiji književnici, dramski i estradni umetnici, kulturno-umetnička društva, horovi, orkestri i amateri iz raznih oblasti. Ugostiteljsku ponudu Ade čini više desetina restorana u rustik-stilu, splav-restorana i kućica na vodi, koji svojim sadržajem čuvaju i neguju boemsku tradiciju Beograda. Na ulazu su parking-prostor za hiljadu vozila i marina u Čukaričkom rukavcu, pogodna za pristajanje čamaca, jahti i manjih brodova. Posetiocima Ade Ciganlije stoje na raspolaganju i prodavnice, prostori za piknik, kuglana, mini-golf, kočije sa konjima, turistički vozić, pedaline i sandoline za vožnju jezerom, kao i eko-brod na električni pogon.

## Noćni život
Beograd važi za mesto veoma pogodno za noćni život. Na Adi Ciganliji se nalazi veliki broj restorana, kafića i diskoteka koje važe za najbolja mesta za provod u gradu. Zbog toga je u poslednjih nekoliko godina veoma veliki broj posetioca na Adi i noću. Jedan od zaštitnih znakova Savskog jezera je vodoskok, sličan najpoznatijem vodoskoku u Ženevi, noću je osvetljen i takođe predstavlja jednu od atrakcija.

## Most na Adi

Na samom špicu Ade Ciganlije 2008. godine je počela gradnja drumskog i šinskog mosta, koji povezuje opštine Novi Beograd i Čukarica. Most je predviđen kao deo beogradskog Unutrašnjeg magistralnog poluprstena (UMP) koji bi povezivao Novi Beograd i Zvezdaru. Idejno rešenje mosta dala je slovenačka firma „Ponting“, pobedivši na konkursu održanom 2004. godine, u konkurenciji 11 preduzeća. Projektanti mosta su konstruktor Viktor Markelj i arhitekta Peter Gabrijelčič. Pobedničko idejno rešenje je određeno jednoglasno od strane stručnog žirija kojim je predsedavao Nikola Hajdin, predsednik Srpske akademije nauka i umetnosti i projektant beogradskog Novog železničkog mosta.

Most sa kosim zategama dugačak je 929 metara, ima šest kolovoznih traka, dve staze za pešake i dva koloseka namenjena budućem metrou. Širina mosta je 45,04 metara. Pilon mosta visok je 200 metara i sa njega se pružaju zatege koje drže deo gredne konstrukcije preko Save. Dužina glavnog raspona je 376 metara. Svečano je otvoren u novogodišnjoj noći između 31. decembra 2011. i 1. januara 2012. godine. Radovi na pristupnim saobraćajnicama, kao i radovi na izgradnji šinskog sistema, nastavljaju se u 2012. godini.

### Opasnost po faunu Ade
Pilon novog mosta prekrio bi vrbak u kome noće neke ugrožene vrste ptica, među kojima je posebno značajan mali vranac (Phalacrocorax pygmeus), a brojni kablovi – nosači kolovoznih traka stvaraju opasnu barijeru u letnom koridoru ugrožene vrste. U Beogradu zimuje čak 10% evropske populacije ove vrste (istraživanje u toku, Liga za ornitološku akciju,http://www.ptica.org/istrazivanja/index.htm ). Dve godine po početku izgradnje, Liga za ornitološku akciju Srbije, uz pomoć USAID-a, uspela je da se izbori za to da mali vranac i pored izgradnje mosta, ne napusti svoje stanište.

## Galerija

Image:Izaviona.JPG|Ada Ciganlija i Savsko jezero, slikano iz aviona
Image:Ada Ciganlija 4.JPG|Kamene skulpture na Adi
Image:Ada Ciganlija sumrak.JPG|Sumrak na Adi
Image:Ada-c-lounge.jpg|Jedan od restorana na Adi


## Reference

## Vanjske veze

* VikiKarta
* National Geographic Srbija: Mali vranac 
* LOA: Monitoring ugrožene vrste u srcu Beograda 
* Danas: Ugroženi mali vranci na Adi Ciganliji
* Volonterska grupa za zaštitu područja od međunaronog značaja za ptice „Ušće Save u Dunav“ (uključujući i Adu Ciganliju)
* 360vr šetnja Adom Ciganlijom